Diari Oficial de la Generalitat Valenciana


Sumari del DOGV 5454, del 20-02-2007 (2007/2192)

DECRET 21/2007, de 16 de febrer, del Consell, de declaració del Parc Natural de Chera-Sot de Chera.
---------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2007/02/16/21/dof/vci/html**

### Dades del document

Número de DOGV
:   5454

Data del DOGV
:   20-02-2007

Secció del DOGV
:   I. DISPOSICIONS GENERALS

Número del document
:   2007/2192


Data del document
:   16-02-2007

Organisme emissor
:   Conselleria de Territori i Habitatge

Tipus de document
:   Decret

Descriptors 

:   * Chera
    * Sot de Chera
    * legislació
    * reserva natural

Els municipis de Chera, Sot de Chera i el seu entorn son un espai natural emblemàtic per a la Comunitat Valenciana. Amb la finalitat de promoure-hi una ordenació i gestió del territori i els recursos naturals basada en la conservació, la millora i l'ús racional dels valors ambientals i culturals, es va iniciar el procediement d'elaboració i aprovació del Pla d'Ordenació dels Recursos Naturals (PORN) de Chera-Sot de Chera mitjançant l'Ordre de 24 de novembre del 2005, del conseller de Territori i Habitatge.
El Pla d'Ordenació dels Recursos Naturals (PORN) de Chera-Sot de Chera aprovat pel Decret 10/2007, de 19 de gener, del Consell, va establir el règim de protecció i ordenació d'usos necessari per a garantir la conservació dels seus valors, que afecta una superficie de 6.451,17 hectàrees en els termes municipals de Chera i Sot de Chera.
L'àmbit territorial del PORN de Chera-Sot de Chera, pels seus rellevants valors ambientals, paisatgístics i culturals no solament per ser la seu del primer Parc Geològic de la Comunitat Valenciana (Parc Geològic de Chera), sinó també per estar inclòs en el LIC serra del Negrete, així com per les seues potencialitats d'ús públic en relació amb l'estudi, l'ensenyament i el gaudi ordenat del medi natural, reunix mèrits objectius indiscutibles per a l'habilitació d'una de les figures jurídiques de protecció d'espais naturals previstes en la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.
El muntanyisme és una activitat tradicional a la zona de Buseo i les seues muntanyes, amb una presència activa de muntanyencs i clubs que han recorregut les seues sendes, han acampat en els seus valls i escalats els seus cims. Aquest tipus d'esports en la naturalesa són activitats de temps lliure que s'integren de forma ordenada als paisatges de Chera i Sot de Chera, i que són motor del desenvolupament sostenible, com una opció vàlida i respectuosa d'acostament a la naturalesa i els seus habitants.
De fet l'esmentat PORN de Chera-Sot de Chera proposa expressament la tramitació i la declaració d'un parc natural en l'àmbit territorial objecte d'aquest Decret, coincident en el Pla d'Ordenació dels Recursos Naturals (PORN) de Chera-Sot de Chera amb la categoria d'ordenació denominada "Zona de Protecció". Aquest àmbit té la mateixa extensió de 6.451,17 hectàrees en els termes municipals de Chera i Sot de Chera.
En la introducció a l'ordenament jurídic autonòmic valencià de la competència exclusiva en espais naturals, segons l'article 49.1.10a de l'Estatut d'Autonomia de la Comunitat Valenciana i la resta de disposicions concordants, la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, establix la figura del parc natural com la indicada per a la protecció d'espais naturals valuosos en forma compatible amb l'ús sostenible dels recursos naturals en els sectors forestal, ramader, cinegètic, agrícola i de serveis, com també amb l'exercici d'una important funció social en l'estudi, l'ensenyament i el gaudi ordenat dels valors ambientals i culturals.
La figura de parc natural és també adequada per a la gestió d'aquells espais naturals que, com en el cas de Chera-Sot de Chera, es caracteritzen per uns valors ambientals i paisatgístics que s'han configurat històricament en estreta interacció amb l'activitat humana del medi rural.
Per tot això, i com s'han consultat per mitjà d'audiència tots els sectors implicats en la declaració d'aquest espai natural, i acomplits els tràmits procedimentals previstos en l'article 49 bis de la Llei de Govern Valencià, a proposta del conseller de Territori i Habitatge, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 16 de febrer de 2007,
DECRET
Article 1. Objecte i fins
1. L'objecte d'aquest Decret és la declaració del Parc Natural de Chera-Sot de Chera, i s'establix per a aquest un règim especial de protecció d'acord amb el que disposa la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.
Aquest règim especial està d'acord amb el marc normatiu i d'ordenació establit en el vigent Pla d'ordenació dels recursos naturals (PORN) de Chera-Sot de Chera.
2. El règim de protecció que s'aplica al Parc Natural de Chera-Sot de Chera té les finalitats següents:
a) Protegir i conservar el patrimoni natural i el paisatge, promovent la gestió racional dels recursos naturals en el marc d'una estratègia global d'avançament cap al desenvolupament sostenible.
b) Protegir i conservar el patrimoni cultural associat als valors ambientals i paisatgístics, amb especial atenció als elements historicoartístics, arquitectònics i etnològics i, en general, a aquells trets, estructures o béns que resulten del poblament humà en els últims segles.
c) Corregir i minimitzar els impactes que l'activitat humana ha pogut ocasionar sobre els recursos naturals, paisatgístics i culturals.
d) Regular específicament els usos, aprofitaments i activitats en relació amb la conservació activa d'aquests recursos, per evitar aquelles actuacions que resulten perjudicials per a la preservació i la gestió racional d'aquests.
e) Promoure mesures directes per a la conservació, la regeneració, la millora, la difusió i la posada en valor dels elements i conjunts d'interés natural i cultural.
f) Fomentar i coordinar programes d'actuació en matèria d'ús públic i privat dels recursos naturals i culturals, incloent l'estudi, l'aprofitament sostenible, la investigació, l'ensenyament i el gaudi ordenat d'aquests.
g) Potenciar i regular l'ús públic del medi, el qual compta amb una notable tradició a Chera i Sot de Chera, i és objecte d'atenció especial la recreació ordenada en la natura, el senderisme, l'escalada i el turisme rural en les seues diverses modalitats.
h) Facilitar i fomentar la participació de municipis, propietaris, usuaris i col·lectius socioeconòmics en la gestió de l'espai protegit i en el disseny d'estratègies d'actuació específiques.
i) Promoure la coordinació i concurrència d'iniciatives entre l'administració autonòmica, les corporacions locals i la iniciativa privada en les matèries relatives a la gestió del parc.
Article 2. Àmbit territorial
1. L'àmbit territorial del Parc Natural de Chera-Sot de Chera és el descrit en l'annex I (delimitació textual) i en l'annex II (delimitació gràfica) del present Decret. Aquesta àrea inclou part dels termes municipals de Chera i Sot de Chera.
2. A l'efecte del que disposa l'article 21 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, es declara com a àrea d'influència socioeconòmica del Parc Natural de Chera-Sot de Chera el conjunt dels termes municipals de Chera i Sot de Chera.
Article 3. Règim de protecció
1. El règim de protecció establit en aquest Decret s'estén a tot l'àmbit territorial del parc natural referit en l'article anterior.
2. Els usos i aprofitaments del sòl i dels restants recursos naturals en aquest àmbit territorial, com també les activitats econòmiques i socials a aquests vinculades, han de realitzar-se d'acord amb les normes i amb les directrius d'ordenació i gestió contingudes en el vigent Pla d'ordenació dels recursos naturals (PORN) de Chera-Sot de Chera.
Article 4. Règim de gestió
La gestió del Parc Natural de Chera-Sot de Chera correspon a la conselleria competent en matèria de medi ambient, sense perjudici que la dita gestió, segons el que disposa l'article 48, apartat 8, de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, puga delegar-se totalment o parcialment d'acord amb el que preveu la legislació de règim local, o bé encomanar-se a entitats de dret públic o concertar-se amb institucions o entitats vinculades a la protecció.
Article 5. Pla rector d'ús i gestió
1. La conselleria competent en matèria de medi ambient tramitarà un Pla Rector d'Ús i Gestió del Parc Natural de Chera-Sot de Chera, d'acord amb el que establixen els articles 37 a 41 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, quant a objectius, fins, abast, contingut i tramitació d'aquests instruments d'ordenació i gestió d'espais naturals protegits.
2. Aquest Pla constituirà el marc dins del qual s'executaran les activitats directament relacionades amb la gestió del parc natural, desenvolupant per a això les normes generals contingudes en aquest decret i les determinacions, directrius i programes d'actuació definits en el vigent Pla d'Ordenació dels Recursos Naturals (PORN) de Chera-Sot de Chera.
Article 6. Junta Rectora
1. Es crea la Junta Rectora del Parc Natural de Chera-Sot de Chera, adscrita a la Conselleria de Territori i Habitatge, com a òrgan col·legiat consultiu, col·laborador de la conselleria competent sobre medi ambient en la gestió del parc natural.
2. La Junta Rectora té el caràcter d'òrgan assessor, consultiu, representatiu i de participació, canalitzant, així mateix, les iniciatives gestores de les administracions, els propietaris i els col·lectius públics i privats directament relacionats amb els objectius del parc en els àmbits administratiu, econòmic, social i cultural.
En particular, la Junta Rectora ha de ser oïda per a l'adopció de les decisions següents:
a) Aprovació del pressupost de gestió del parc natural.
b) Aprovació, modificació i revisió dels instruments d'ordenació i gestió del parc natural.
c) Aprovació del programa anual de gestió del parc natural.
d) Emissió d'aquells informes preceptius sobre plànols, projectes o normes per als quals es preveja expressament la participació de l'òrgan col·legiat, com també d'aquells informes que li siguen sol·licitats sobre qualsevol aspecte que afecte directament o indirectament l'àmbit del parc natural.
e) Proposta i, si és el cas, seguiment d'actuacions i iniciatives tendents a la consecució dels fins del parc natural, incloent els de difusió i informació dels valors de l'espai natural protegit, com també de formació i educació ambiental.
f) Aprovació d'una memòria anual d'activitats i resultats, proposant les mesures necessàries per a millorar la gestió.
3. President nat de la Junta Rectora:
De conformitat amb el Decret 264/2004, de 3 de desembre, del Consell, pel qual es modifica la composició de les juntes rectores dels parcs naturals de la Comunitat Valenciana, el conseller competent en matèria de medi ambient serà president nat de la Junta Rectora. Quan assistisca a les seues reunions ostentarà la presidència de la sessió amb veu i vot, fins i tot diriment, i tindrà tots els drets i obligacions que puguen correspondre a qualsevol membre de la junta.
4. President de la Junta Rectora:
a) El president de la Junta Rectora serà nomenat pel Consell, a proposta del conseller competent en matèria de medi ambient, i pot recaure aquest nomenament en un membre de la mateixa junta.
b) En absència del president nat, les funcions d'aquest durant les sessions, inclòs el caràcter diriment del seu vot, seran assumides pel president.
c) Quan assistisca a les sessions el president nat, el President de la Junta Rectora tindrà la consideració de vicepresident del dit òrgan col·legiat durant aquestes sessions.
5. La Junta Rectora del Parc Natural de Chera-Sot de Chera es compon dels membres següents:
a) El conseller competent en matèria de medi ambient, en la condició de president nat de la Junta Rectora.
b) El president de la Junta Rectora.
c) El director conservador del parc natural, que actuarà com a secretari.
d) Un representant de la Conselleria de Territori i Habitatge.
e) Un representant de la Conselleria de Cultura, Educació i Esport.
f) Un representant de la Conselleria d'Agricultura, Pesca i Alimentació.
g) Un representant de la Conselleria d'Infraestructures i Transport.
h) Un representant de la Conselleria de Justícia, Interior i Administracions Públiques.
i) Un representant de la Conselleria de Turisme.
j) Un representant de la Diputació Provincial de València.
k) Un representant de la Confederació Hidrogràfica del Xúquer
l) Un representant de l'Ajuntament de Chera.
m) Un representant de l'Ajuntament de Sot de Chera.
n) Un representant de la Fundació Mediambiental Buseo, designat per aquesta entitat.
o) Un representant del Centre Excursionista de València, triat per la dita entitat.
p) Un representant de les associacions culturals que exercixen activitats en la zona, amb caràcter rotatori biennal, triat per les dites entitats de comú acord entre elles.
q) Un representant de les universitats de València, amb caràcter rotatori biennal, triat per les dites entitats de comú acord entre aquestes.
r) Un representant de les associacions conservacionistes que exercixen activitats en la zona, amb caràcter rotatori biennal, triat per les dites entitats de comú acord entre elles.
s) Un representant de les societats de caçadors dels municipis, amb caràcter rotatori biennal, triat per les dites entitats de comú acord entre elles.
t) Un representant de les associacions de pescadors, que exercixen activitats en la zona, amb caràcter rotatori biennal, triat per les dites entitats de comú acord entre elles.
u) Un representant de la comunitat de regants, que exercixen activitats en la zona, amb caràcter rotatori biennal, triat per les dites entitats de comú acord entre elles.
v) Un representant dels propietaris privats de terrenys o drets forestals, agrícoles i/o ramaders, que exercixen activitats en la zona, amb caràcter rotatori biennal, triat per aquests de comú acord entre ells.
w) Un representant de les associacions d'agricultors, que exercixen activitats en la zona, amb caràcter rotatori biennal, triat per les dites entitats de comú acord entre elles.
x) Un representant de la Federació d'Esports de Muntanya i Escalada de la Comunitat Valenciana, triat per la dita entitat.
y) Dos representants de les organitzacions sindicals més representatives en l'àmbit territorial de la Comunitat Valenciana, triats per les dites organitzacions.
6. Per al correcte compliment de les comeses de la Junta Rectora, poden constituir-se en el si de la mateixa les comissions que siguen necessàries. Amb caràcter permanent o temporal, i per delegació expressa de la junta, a qui donaran compte de les seues activitats, les comissions poden exercir funcions d'informe, proposta, assessorament i seguiment d'àmbits concrets de la gestió del parc natural.
7. El funcionament intern de la Junta Rectora es regirà per un reglament de funcionament que aprovarà la mateixa junta, la proposta del qual serà redactada pel secretari.
Article 7. director conservador del parc natural
1. El conseller competent en matèria de medi ambient, per a una adequada administració i gestió de l'espai protegit, designarà un director conservador del Parc Natural de Chera-Sot de Chera.
2. El director conservador, que dependrà de l'òrgan competent en espais naturals protegits, exercirà les funcions següents:
a) Adoptar les decisions relatives a la gestió del parc natural que no hagen sigut expressament reservades a altres òrgans, incloses totes aquelles que deriven del Pla d'ordenació dels recursos naturals (PORN) de Chera-Sot de Chera i aquelles que s'establisquen en el Pla rector d'ús i gestió que es formule per al parc.
b) Ostentar la direcció tècnica i la coordinació del personal assignat al parc natural, com també de les instal·lacions i equipaments vinculats a la gestió d'aquest.
c) Elaborar les propostes de pressupostos i de programes de gestió, així com la proposta de memòria anual d'activitats.
d) Ostentar la representació ordinària del parc natural davant dels col·lectius de ciutadans i les entitats públiques i privades rellevants a l'efecte d'assegurar la participació pública en la gestió de l'espai, com també davant de les instàncies tècniques, científiques i de coordinació i cooperació administrativa que corresponguen.
e) Emetre els informes exigits per la legislació o els instruments d'ordenació del parc.
f) Emetre els informes que li siguen requerits per la conselleria competent en matèria de medi ambient en aquells procediments promoguts per l'administració o particulars que afecten el parc natural.
Article 8. Finançament del parc natural
El Consell, a fi d'atendre les despeses generals de funcionament del parc natural i les inversions necessàries en aquest, habilitarà els crèdits oportuns, sense perjudici d'eventuals aportacions materials d'altres entitats públiques o privades interessades a col·laborar amb la conselleria competent en matèria de medi ambient en la gestió de l'espai protegit.
Article 9. Règim d'infraccions i sancions
El règim sancionador en l'àmbit del Parc Natural de Chera-Sot de Chera serà l'establit pels articles 52 a 61 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana.
DISPOSICIONS FINALS
Primera. Execució i desenvolupament
Es faculta el conseller competent en matèria de medi ambient perquè, en el marc de les seues competències, dicte les disposicions necessàries per a l'execució i el desenvolupament del present decret.
Segona. Pla rector d'ús i gestió
D'acord amb l'article 41.4 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana, el Pla rector d'ús i gestió del Parc Natural de Chera-Sot de Chera s'aprovarà en el termini màxim de dos anys des de l'entrada en vigor del present Decret.
Tercera. Entrada en vigor
Aquest decret entrarà en vigor el mateix dia que es publique en el Diari Oficial de la Comunitat Valenciana.
Valencia, 16 de febrer de 2007
El president de la Generalitat,
Francisco Camps Ortiz.
El conseller de Territori i Habitatge,
Esteban González Pons.
ANNEX I
Descripció de la delimitació del parc natural de Chera-Sot de Chera
Per a la descripció de la delimitació del Parc Natural de Chera-Sot de Chera s'ha pres com a origen el punt del pic Cinco Pinos, coincidint amb el límit municipal de Chera, Requena i Loriguilla, al voltant del punt de coordenades UTM (1) 670.635,61, 4.383.650,82. Seguint en direcció est en el sentit de les agulles del rellotge, l'àrea que inclou l'àmbit territorial del PORN queda delimitada conforme es descriu a continuació, s'ha pres com a base per a això la cartografia del Instituto Cartográfico Valenciano (ICV) escala 1:10.000, i la delimitació de les forests públiques:
- Avança en direcció NE seguint el límit municipal entre Chera i Loriguilla, fins a aconseguir el punt en què coincidixen els límits de terme de Chera, Loriguilla i Sot de Chera, aproximadament al voltant del punt de coordenades UTM (2) 674.872,02, 4.388.906,97.
- Des d'aquest punt continua pel límit de terme entre Loriguilla i Sot de Chera.
- En arribar a la partida del Corral del Conde, continua pel límit de terme entre Chulilla i Sot de Chera fins a arribar al camí del repetidor de televisió.
- Des d'ací es dirigix en línia recta en direcció SO, al punt de coordenades UTM (3) 680.191,14, 4.388.552,14, des d'on avança després en direcció SO fins a aconseguir la corba de nivell de 500 metres.
- Continua per la corba de nivell fins a aconseguir el punt de coordenades UTM (4) 679.083,71, 4.388.739,31, i des d'aquest punt es dirigix en línia recta direcció NO, fins a aconseguir el límit de l'enclavament E59V122.
- Avança pel límit d'aquest enclavament fins que aconseguix un camí que partix del camí de Cubillas, al voltant del punt de coordenades UTM (5) 679.334,33, 4.388.269,43.
- Prenem aquest camí a mà dreta, continuem per aquest durant uns 90 metres, fins a arribar al seu final. En aquest punt pren la corba de nivell de 450 metres, per la que discorre en direcció oest, fins a aconseguir aproximadament el punt de coordenades UTM (6)678.574,19, 4.388.063,42.
- Des d'aquest punt es dirigix en línia recta, direcció SE cap al riu, fins a aconseguir la cota 410 metres, per a, a partir d'aquest punt, avançar en paral·lel al riu Sot, aigües avall, a una distància d'uns 50 metres des del marge del llit.
- En arribar al paratge de Las Toscas, aproximadament en el punt de coordenades UTM (7) 682.533,01, 4.386.657,62, el límit del parc discorre a una major distància del marge del llit del riu Sot i passa a separar-se uns 100 metres, fins a aconseguir així el límit de terme entre Chulilla i Sot de Chera.
- Prenem el traçat del límit de terme durant uns 550 metres, per a des d'ací continuar rodejant el paratge de Las Toscas paral·lelament al riu. Avançant aigües amunt, discorrent a uns 100 metres del marge del riu, excepte en la contornada de la finca Hoya de Cherales, que queda a mà esquerra, fora de l'àmbit del parc.
- Al voltant del punt de coordenades UTM (8) 682.718,56, 4.386.604,54, una vegada sobrepassat el paratge, el límit del parc reduïx la distància de separació del riu a 50 metres, i continua el seu traçat de forma paral·lela al llit, fins a aconseguir un xicotet barranc, pel qual continua aigües amunt, fins a arribar al límit entre els termes municipals de Sot de Chera i Gestalgar.
- Continua pel límit de terme, en direcció SO, fins que intersecta el camí de La Jara.
- En aquest punt, prenem el camí a mà esquerra, fins a l'encreuament amb el camí de Los Pelados.
- En aquesta intersecció, prenem el camí de Los Pelados a mà dreta i continua en comú amb el seu traçat, travessant el barranc del Palancar, fins a arribar a una revolta molt acusada del camí en què passa de discórrer en direcció SO a NE, al voltant del punt de coordenades UTM (9) 677.379,15, 4.382.483,15.
- En aquest punt abandona el camí de Los Pelados i discorre per un xicotet tàlveg, en direcció SO, fins a aconseguir una pista forestal al voltant del punt de coordenades UTM (10) 676.963,58, 4.382.114,73, per la qual continua a mà dreta, en direcció primer NO i després O.
- Avança durant uns 340 metres per aquesta pista fins a arribar al punt de coordenades UTM (11) 676.672,76, 4.382.207,06, on l'abandona per a dirigir-se en línia recta, direcció SSO, a enllaçar amb una xicoteta pista que discorre per una zona de bancals, en la partida de La Hoya, al voltant del punt de coordenades UTM (12) 676.617,44, 4.381.779,93, entre les cotes 1.020 i 1.030 metres.
- Des d'aquest punt es dirigix en línia recta, en direcció NO, al punt de coordenades UTM (13) 676.491,36, 4.381.846,18, on aconseguix la corba de nivell de 1.000 metres. Continua avançant aproximadament segons la forma del terreny per aquesta cota, fins que aconseguix una senda, al voltant del punt de coordenades UTM (14) 676.974,67, 4.380.047,46.
- Avança per aquesta senda que es dirigix cap al corral de Sota, fins a arribar al límit de terme entre Chera i Gestalgar.
- Prenem el límit entre ambdós termes municipals, en direcció SE, arriba al punt d'intersecció entre els termes de Chera, Gestalgar i Siete Aguas, i contínua pel límit entre Chera i Siete Aguas. Després de creuar el barranc del Burgal i la riera de Malén, en la solana de Malén, abandona el límit municipal en el punt de coordenades UTM (15) 673.901,34, 4.380.209,47.
- Des d'aquest punt es dirigix al NO, al punt de coordenades UTM (16) 673.755,51, 4.380.346,90, on continua en direcció NE, seguint aproximadament el traçat d'un camí agrícola, fins a aconseguir el punt de coordenades UTM (17) 673.991,97, 4.380.535,41.
- En aquest punt, la traçada gira per a dirigir-se al SO, vorejant una explotació agrícola. Avança durant uns 300 metres en paral·lel al riu Reatillo, fins a arribar aproximadament al punt de coordenades UTM (18) 673.737,98, 4.380.488,90, on el riu fa una corba, que l'àmbit del parc travessa en línia recta, direcció SO.
- Des d'ací continua avançant paral·lel al riu fins a arribar al punt de coordenades UTM (19) 673.489,81, 4.380.391,57. Una vegada aconseguit aquest punt, el traçat rodeja una finca agrícola que queda exclosa de l'àmbit del parc, seguint un traçat definit aproximadament pels següents punts de coordenades UTM :
punt 20: 673.406,04, 4.380.452,60
punt 21: 673.386,17, 4.380.498,72
punt 22: 673.409,39, 4.380.551,34
punt 23: 673.334,83, 4.380.595,71
punt 24: 673.335,21, 4.380.499,47
punt 25: 673.341,94, 4.380.466,67
punt 26: 673.438,25, 4.380.368,57
- Des d'aquest últim punt es dirigix al límit de terme entre Requena i Chera, pel qual continua fins a aconseguir el límit de la forest d'utilitat pública del Burgal V4614007V116.
- Continua, en el terme municipal de Chera, pel límit de la forest, fins que aquest torna a intersectar el límit entre els termes municipals de Chera i Requena, aproximadament en el punt de coordenades UTM (27) 672.348,33, 4.381.827,46.
- Finalment, avança en direcció NO pel límit entre els dos termes municipals fins a aconseguir el punt en què s'ha iniciat aquesta descripció.
S'exclou de l'àmbit del parc una zona en el terme municipal de Sot de Chera, els límits de la qual es descriuen a continuació, en el sentit de les agulles del rellotge:
- Des del punt de coordenades UTM (28) 682.199,25, 4.386.205,42, el límit es dirigix al sud per un camí, durant uns 300 metres fins que pren un xicotet tàlveg a mà dreta.
- Seguix per aquest tàlveg fins a aconseguir la corba de nivell de 350 metres. Continua seguint la corba de nivell en direcció NE fins a aconseguir el punt de coordenades UTM (29) 681.175,90, 4.386.174,99.
- Des d'aquest punt es dirigix en línia recta cap al NO, fins al punt de coordenades UTM (30) 680.845,40, 4.386.364,08, on aconseguix la corba de nivell de 450 metres.
- Seguix per aquesta corba de nivell fins que en el punt de coordenades UTM (31) 680.215,98, 4.386.871,65 aconseguix un xicotet barranc pel qual seguix aigües amunt uns metres fins a arribar a un camí en la part de la pineda Preñada.
- Pren aquest camí a mà dreta rodejant un pic d'uns 540 metres d'altitud, fins que intersecta amb un barranc que desemboca en el riu Sot.
- Seguix per aquest barranc aigües amunt fins que aconseguix la cota 550 metres aproximadament en el punt de coordenades UTM (32) 679.964,25, 4.386.888,50.
- Des d'aquest punt es dirigix en línia recta direcció SO, fins a aconseguir la corba de nivell de 600 metres, per la qual continua en la mateixa direcció, fins que aconseguix el camí de la Gelosa.
- Pren aquest camí a mà dreta, fins a arribar al voltant del punt de coordenades UTM (33) 679.421,92, 4.386.917,03, on partix a mà esquerra una senda.
- Continua per aquesta senda fins que creua un barranc en la partida del Justal, al voltant del punt de coordenades UTM (34) 678.948,02, 4.387.067,16.
- Des d'aquest punt avança en direcció NNO fins a arribar a la corba de nivell de 500 metres al voltant del punt de coordenades UTM (35) 678.922,02, 4.387.243,15.
- Continua segons el traçat de la corba de nivell passant per la partida de Las Minas i el Plano de las Fuentes fins a aconseguir el punt de coordenades UTM (36) 677.872,24, 4.386.415,33, des d'on es dirigix en línia recta direcció E, al límit de l'enclavament E43V122.
- Continua vorejant el límit de l'enclavament, que queda totalment exclòs de l'àmbit del parc, fins a arribar al seu extrem més oriental, al voltant del punt de coordenades UTM (37) 680.002,86, 4.385.815,73.
- Des d'aquest punt es dirigix en línia recta al SE, fins al límit de l'enclavament E44V122, contigu a l'anterior, i avança vorejant-lo, primer en direcció SE i NO després, fins a aconseguir el punt de coordenades UTM (38)679.699,66, 4.385.652,72.
- Des d'aquest punt es dirigix al NO en línia recta durant uns metres, fins a aconseguir el límit S de l'enclavat E43V122 de nou.
- Voreja aquest enclavamentt deixant-lo fora de l'àmbit, fins que torna a aconseguir la corba de nivell de 500 metres.
- Continua per aquesta corba de nivell cap al S fins a arribar al punt de coordenades UTM (39) 677.352,70, 4.386.040,89, des d'on es dirigix al punt de coordenades UTM (40) 677.214,88, 4.386.065,08.
- Des d'ací el límit del parc discorre en paral·lel al riu Sot a una distància de 50 metres del marge d'aquest, fins a arribar al punt de coordenades UTM (28) 682.199,25, 4.386.205,42, en el qual s'ha iniciat aquesta descripció.
ANNEX II
Delimitació gràfica


Còpia Permalink ELI